ԱՄՆ-ի Լուիզիանա նահանգն անվանում են «խեցգետինների համաշխարհային մայրաքաղաք»
Լուիզիանա նահանգում պնդում են, որ խեցգետիններ սպառելու եւ բուծելու մշակույթն այստեղ զարգացել է դարեր առաջ:
Խեցգետիններ սիրում ու ճաշակում են ոչ միայն Հայաստանում, այլեւ՝ հեռավոր Լուիզիանա նահանգում: Խեցգետինը նույնիսկ դարձել է նահանգի խորհրդանիշ: Լուիզիանայի նահանգապետ Բիլլի Նանգեսերի խոսքով, խեցգետնի բուծումն ու սպառումը ավանդույթից վերածվել է խոշոր բիզնեսի. «Այսօր դա մի բիզնես է, որը տարեկան 300 միլիոն դոլարի եկամուտ է բերում: Ավելին, խեցգետիններ բուծելու համար հավելյալ տարածքներ պետք չէ ունենալ, դա արվում է հենց բրնձի դաշտերում»: Բրնձի մշակմամբ եւ խեցգետինների բուծմամբ զբաղվող խոշոր ընկերություններից մեկի սեփականատեր Մայքըլ Ֆրաջը պատմում է նույն հողատարածքից կրկնակի եկամուտ ստանալու գաղտնիքների մասին. «Գարնանը բրինձ մշակելուց հետո, ամռանը մենք բրնձի դաշտերին խեցգետիններ ենք ավելացնում, եւ երբ մեր բախտը բերում է, նոյեմբերից հունվար հավաքում ենք խեցգետինների «բերքը»: Լուիզիանայի հանրահայտ խեցգետինը Միացյալ Նահանգներում դարձել է ոչ թե սոսկ սնունդ, այլ նաեւ՝ ժամանցի կարեւոր պարագա: «Երբ այլ տեղերում խոսում ես «խեցգետնի կիրակի» կազմակերպելու մասին, մարդիկ քեզ չեն հասկանում, սակայն Լուիզիանայում բոլորն են հասկանում ինչի մասին է խոսքը», - պատմում է նահանգապետ Նանգեսերը: Լուիզիանայի բազմաթիվ խոհարարներ նույնիսկ մասնագիտանում են խեցգետիններից ուտեստներ պատրաստելու գործում: Այդ խոհարարներից մեկը՝ Քոդի Քարոլը, պատմում է խեցգետին պատրաստելու համար իր սիրած համեմունքների մասին. «Դա հնդկական համեմունքի, համեմի, նեխուրի եւ շատ կծու կայնեյան բիբարի խառնուրդն է»: Լուիզիանայում խեցգետինները մատուցվում են եգիպտացորենով եւ սնկով: Հասուն լուիզիանցին միանգամիցսովորաբար ուտում է մեկ կիլոգրամից ավելի խեցգետին: Հաշվի առնելով խեցգետինների մեծ ժողովրդականությունը՝ Լուիզիանան հաճախ անվանում են «խեցգետինների համաշխարհային մայրաքաղաք»: